钦定古今图书集成/明伦汇编/闺媛典/第095卷 > 皇清一 > 袁邦玺妻杨氏
## 钦定古今图书集成/明伦汇编/闺媛典/第095卷 > 皇清一 > 袁邦玺妻杨氏

按《深泽县志》：“烈妇杨氏，深泽马垒村人，昭武将军化儒女也。名赐娘，婉变庄雅，夙闲内则。年十六，归袁继祯第四子邦玺。邦玺攻书能文，伉俪静好。继祯有子六人，长者皆已先邦玺婚娶杨氏为第四妇，同居合爨，馀二弟尚幼。杨氏事舅姑不敢以娣姒诿。每昧爽栉沐出谒翁姑，供巾栉，进膳羞，惟饬洽妯娌及夫之” 姊妹，雍雍如也。家素拮据，杨氏甘贫苦，惟勖夫子，奋力砚田，以大厥家声。壬寅岁，邦玺以童子试不售，郁愤成疾，仅四日而殁。杨氏哭甚哀，是日即投井几绝，遇救复苏。舅姑伯叔妯娌劝慰备至，将为邦玺立后，而杨氏死，志终，坚持不易。邦玺既殓五日，犹水浆不入口，恸哭不绝声。家人惧，日夜防守唯谨。杨氏忽自披衰绖，告诣夫冢，焚楮钱，哭罢，归至家，与诸姑昵，颜色无大戚。家人谓其弛哀，或不死，速议立后，以安厥志，订期举行。氏以事绐，家人阴持白练至邦玺读书处，洒泪自经死，年二十有五，壬寅八月十一日也。家人哀之，与邦玺合葬于马垒村之道北。许来音为作《烈妇传》。